ΓΡΑΠΤΗ ΕΡΩΤΗΣΗ E-1706/96 υποβολή: Amedeo Amadeo (NI) προς την Επιτροπή (25 Iουνίου 1996)

Θέμα: Θαλάσσιες μεταφορές μικρών αποστάσεων

Στη Λευκή Βίβλο με τίτλο «Η μελλοντική ανάπτυξη της κοινής πολιτικής μεταφορών» του Δεκεμβρίου 1992, η Επιτροπή δεσμευόταν να εκπονήσει μία σειρά νομοθετικών προτάσεων ώστε να χορηγηθούν κίνητρα στις θαλάσσιες μεταφορές μικρών αποστάσεων ως αξιόλογη εναλλακτική λύση από ενεργειακής πλευράς και από άποψη ρύπανσης σε σχέση με τις οδικές μεταφορές. Αναγνωρίζοντας την αξία της ανακοίνωσης της Επιτροπής προς το Κοινοβούλιο το Συμβούλιο την ΟΚΕ και την Επιτροπή Περιφερειών υπογραμμίζεται η ανάγκη να αφιερωθεί ιδιαίτερα μεγάλη προσοχή σε ορισμένα στοιχεία όπως:

- δημιουργία ενός ανταγωνιστικού πλαισίου εντός του οποίου η διαφάνεια των επιδοτήσεων και η μελλοντική παγκοσμιοποίηση των εξωτερικών δαπανών θα επιτρέψουν να τεθούν οι θαλάσσιες μεταφορές μικρών αποστάσεων στο ίδιο επίπεδο σε σχέση με άλλες μορφές μεταφοράς 7

- πλήρης ενσωμάτωση των θαλασσίων μεταφορών μικρών αποστάσεων στα διευρωπαϊκά δίκτυα, των οποίων πρέπει να καταστούν αναπόσπαστο τμήμα σε επίπεδο ισότητας σε σχέση με άλλους τρόπους μεταφοράς 7

- επεξεργασία συγκεκριμένων λύσεων για τα προβλήματα διοικητικού χαρακτήρα που αντιμετωπίζει η θαλάσσια μεταφορά βραχείας ακτίνας (π.χ. όσον αφορά το τελωνείο και τις διαδικασίες διαμετακόμισης) 7

- αξιοποίηση του ρόλου των λιμένων μικρών και μεσαίων διαστάσεων προκειμένου να αποσυμφορηθούν οι μεγάλοι λιμένες και οι κύριοι οδικοί άξονες.

Θεωρούμε σκόπιμο και ζητούμε από την Επιτροπή για την επίτευξη των παραπάνω στόχων, την κατάρτιση καταλόγου προτεραιοτήτων και διασφάλισης της μόνιμης παρακολούθησης των προσπαθειών σε στενή συνεργασία μεταξύ Επιτροπής, κρατών μελών και ομάδας «θαλάσσιες μεταφορές μικρών αποστάσεων».

Απάντηση του κ. Kinnock εξ ονόματος της Επιτροπής (9 Ιουλίου 1996)

Η ανακοίνωση της Επιτροπής για τις θαλάσσιες μεταφορές μικρών αποστάσεων ((COM(95) 317. )) συμπεριελάμβανε πρόγραμμα δράσης με προτάσεις για πρωτοβουλίες που πρέπει να αναληφθούν από την Επιτροπή όσο και από τα κράτη μέλη, τις τοπικές και περιφερειακές αρχές και από τις ίδιες τις ναυτιλιακές βιομηχανίες.

Η Επιτροπή θεωρεί ότι η ευθύνη για την προώθηση της ανάπτυξης θαλασσίων μεταφορών μικρής αποστάσεως βαρύνει πρωτίστως τις ναυτιλιακές βιομηχανίες. Ενώ αναγνωρίζει τη σπουδαιότητα των σημείων στα οποία αναφέρεται το Αξιότιμο Μέλος, θεωρεί ότι το να καταρτίσει η ίδια η Επιτροπή κατάλογο προτεραιοτήτων δεν θα συνέβαλλε καθοριστικά στην εφαρμογή του προγράμματος δράσης.

Εντούτοις η Επιτροπή συνεργάζεται ήδη στενα με την ομάδα θαλασσίων μεταφορών μικρών αποστάσεων του Ευρωπαϊκού Forum Ναυτιλιακών Βιομηχανιών (MIF) για την εφαρμογή του προγράμματος δράσης της ανακοίνωσης. Αυτή η συνεργασία εδράζεται ουσιαστικά στις προτεραιότητες που θέτει η ομάδα. Η 7η ολομέλεια του MIF που θα λάβει χώρα στη Μασσαλία στις 4 και 5 Ιουλίου 1996 θα κάνει την πρώτη επίσημη αξιολόγηση των εξελίξεων.

Όλα τα σημεία στα οποία αναφέρεται το Αξιότιμο Μέλος αποτελούν αντικείμενο συνεχούς ενασχόλησης εκ μέρους της Επιτροπής. Ειδικότερα, δίδεται ιδιαίτερη έμφαση στις θαλάσσιες μεταφορές μικρών αποστάσεων σε δραστηριότητες της Επιτροπής, όπως το 4ο πρόγραμμα-πλαίσιο για την έρευνα και την ανάπτυξη, η ένταξη των λιμένων στο διευρωπαϊκό δίκτυο μεταφορών και η στήριξη δοκιμαστικών δράσεων που αφορούν τις θαλάσσιες μεταφορές μικρών αποστάσεων.